Det spørgsmål får jeg desværre rigtig ofte i øjeblikket, og det fortæller mig, at der findes fora på nettet, hvor den slags diskuteres og promoveres. Mine tanker er, at det aldrig er en god idé at gå på æggefaste, fedtfaste eller andre ekstreme typer “tab dig for enhver pris”. Der er ikke noget magisk i æg (eller smør), der løser et vægtproblem permanent. Æg er desuden en kraftig allergen og for meget påvirkning kan føre til intolerancesymptomer. Intolerancer fører til vægtstigning eller problemer med at gå ned i vægt. Min oplevelse er desuden, at de fleste, som bevæger sig i disse ekstremer, ender med et usundt spisemønster, ofte med overspisning som tilgift. Det bekymrer mig rigtig meget, at vi skal derud, hvor vi tror, at der skal ekstreme midler som æggefaste til, for at vi kan få held med at gå ned i vægt. Det får mig desuden til at stille spørgsmålstegn ved, hvorvidt jeg har udfyldt min kommunikationsopgave tilstrækkeligt. Der er langt fra rigtig mad til æggefaste i min optik.